Phalaborwa-inwoners gewaarsku oor leeusArgieffoto ter illustrasie. Foto: AP Photo/Kevin Anderson, File Nagenoeg 14 leeus het vermoedelik uit die Krugerwildtuin ontsnap en loop los rond in Phalaborwa, Limpopo. Volgens die provinsiale departement van ekonomiese ontwikkeling, omgewingsake en toerisme, is die leeus in die omgewing van die Phalaborwa-Foskor-myn gesien. “Die leeus het vermoedelik uit die wildtuin ontsnap. Die departement het intussen veldwagters aangewys om die leeus se bewegings dop te hou terwyl daar op ŉ plan van aksie besluit word,” het die departement gesê. ŉ Vergadering is tussen lede van die departement, die wildtuin en die Groter Balule-natuurreservaat gehou en daar is besluit dat die leeus gevang sal word en in die wildtuin vrygelaat sal word. Die departement het lede van die publiek, en spesifiek werknemers van die myn, versoek om ten alle tye op hul hoede te wees.